Flemming Møller Mortensen (S), 2010-04-12:
Der er også en større og større forståelse i samfundet for, at vi skal gøre alt det, der er os muligt.
Det, der ligger bag lovforslaget her, er, at vi i de sidste 2 år har haft en tv-overvågningslov, og i loven ligger der en fastsættelse af, at vi skal lave en evaluering og vurdering af det, når der er gået 2 år.
Det har Datatilsynet og Rigspolitiet bidraget til, og det betyder, at justitsministeren nu kommer med to nye ændringer.
I den første foreslås det, at boligorganisationer og foreninger, der repræsenterer husstandene i et boligområde, efter ansøgning til politidirektøren kan foretage en tv-overvågning af det pågældende boligområde og også af de nærliggende områder, men at det ene og alene skal ske i forbindelse med at bekæmpe kriminaliteten.
I den anden ændring gælder det også, at politidirektøren kan give tilladelse til, at ejere af idrætsanlæg kan gøre det samme, og at det igen er et spørgsmål om at få bekæmpet kriminaliteten.
Høringssvarene er meget tydelige, og heri fremgår det også, at politiet støtter op om muligheden for en øget tv-overvågning i kriminalitetsbekæmpende sammenhæng.
Politikredsene og Politiforbundet anfører det samme samt det, at det giver politiet bedre muligheder i efterforskningssammenhænge.
Det har naturligvis også en betydning for den tryghed, den enkelte borger kan føle, at der nu opsættes teknisk udstyr.
Det har derfor også været et bredt ønske fra Boligselskabernes Landsforening, at den her lovændring måtte finde sted.
Lad mig med det samme sige, at tv-overvågning langtfra forebygger alle typer kriminalitet.
Men jeg er alligevel sikker på, at tv-overvågning på helt specifikke lokaliteter kan være med til at virke præventivt og forebyggende, men også i højere grad være med til at opklare de kriminelle handlinger, der måtte foregå.
Uden den her tiltro til, at videoovervågning har effekt, og antagelsen om nytten heraf ville der slet ikke være nogen mening med de lovændringer.
Socialdemokraterne vil også gerne påpege vigtigheden af, at den forebyggende indsats er og bliver fuldstændig afgørende i forbindelse med det her, for ellers risikerer vi blot, at kriminaliteten flytter fra et boligområde til et andet.
På samme måde mener vi også, at det er helt afgørende, at der kommer yderligere forskning på det her område, så vi vitterlig bliver klogere på, hvordan vi gør det rigtige.
Med hensyn til bekæmpelse af vold og hærværk i forbindelse med afviklingen – og det er jo altså især ved afviklingen af fodboldkampe, at det her er et stigende problem – anser vi lovforslaget for at være en forbedring i forbindelse med den efterfølgende efterforskning.
I forhold til hooliganisme ser vi jo den ene gang efter den anden, at det er vold blot for voldens skyld.
Det kan vi under ingen omstændigheder acceptere i Socialdemokraterne, og derfor skal vi gøre, hvad vi kan, for at bekæmpe den.
Det er helt afgørende for Socialdemokraterne, at de tv-optagelser, der bliver foretaget, ikke falder i de forkerte hænder.
De data, der bliver optaget i forbindelse med videoovervågningen, skal kun kunne gennemses af politiet og kun, når der er foregået kriminelle handlinger.
Jeg noterer mig, at det i lovforslagets bemærkninger er præciseret, at behandlingen af personoplysninger netop også skal foregå i medfør af de lovbestemmelser, der ligger i tv-overvågningsloven, og det er vi tilfredse med.
Kommunernes muligheder for at iværksætte overvågning af særlige områder er til gengæld taget ud af lovforslaget, men det indgik i det forslag, der var sendt til høring.
Af bemærkningerne til høringssvaret ses det meget tydeligt, at dette alene handler om penge – penge, som kommunerne mener at staten burde sikre, da det drejer sig om kriminalitetsbekæmpelse.
Vi synes fra socialdemokratisk side, at det er ærgerligt, at det er taget ud af lovforslaget, hvis det kunne være med til at sikre en yderligere reduktion i kriminaliteten.
Derfor ønsker vi også, at der skal etableres en særlig pulje, hvorfra fattige boligselskaber vil kunne søge om midler til overvågning.
Vi vil temmelig sikkert arbejde på et ændringsforslag i den sammenhæng, men det kan jo være, at debatten i dag allerede vil anspore til det.
Regeringen har i forbindelse med lovforslaget ganske lemfældigt forholdt sig til økonomien i såvel Datatilsynet som i politiet.
Det vil blive flere, der skal føres tilsyn med, og der vil komme flere sager, der skal vurderes og muligvis klages over.
Datatilsynet får derfor givetvis brug for flere ressourcer, og når politiet skal ud flere steder, vil det givetvis også betyde, at der kommer et yderligere pres på politiet.
Det må ministeren meget gerne belyse i forbindelse med udvalgsarbejdet.
Med disse bemærkninger kan jeg sige, at Socialdemokraterne overordnet set støtter lovforslaget, som det er fremsat.